《同江仲嘉纳凉飞英寺》
宋代·程俱

浮图涌平地，翳彼烧空云。虚堂引脩廊，白昼来清薰。

翛然据胡引，振我衣上尘。芙渠出金沙，气作芝兰芬。

冉冉度池阁，依依著裾巾。道人拂朱弦，攫醳清且纯。

回观笙篁耳，寡和非阳春。步屧中幽讨，禅房径疏筠。

幽窗不见日，无异昔所闻。苍然小山桂，偃蹇冰雪根。

纷纷壁间题，蛇蚓杂凤麟。媸妍等一戏，日月无停轮。

我老厌羁旅，三年困歊氛。年年走长道，东越西游秦。

白汗信挥雨，孤蓬坐如焚。今年下苕霅，过此金兰人。

何山岂不好，积翠相依因。炎威不相贷，可望不可亲。

须君蜡双屐，重来约秋旻。兹游亦萧爽，聊足慰吾勤。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。